<classify> WATANZANIA wanapaswa kumshukuru Mungu kwa nchi kuendelea kupata viongozi, wanaodumisha uhuru na umoja kwa vitendo, mambo ambayo yanalifanya taifa kuheshimiwa na kuwa na maendeleo.Kauli hiyo ilitolewa na mmoja wa wanawake mashujaa wa uhuru wa Tanzania Bara, Mwasaburi Ally 98 ambaye alikuwa bega kwa bega na Mwalimu Julius Nyerere kupigania uhuru wa nchi.Mwasaburi ni miongoni mwa wanawake mashujaa wa uhuru wachache walio hai, ikiwa ni miaka 58 tangu Tanzania Bara ilipopata Uhuru. Ni mzee kwa umri, lakini mchangamfu, mwenye nguvu, Mungu amemjalia afya njema na anasikia vizuri bila matatizo, licha ya uoni hafifu alionao kwa sasa kutokana na umri wake mkubwa.Hivi karibuni, Habari- Leo ilimtembelea nyumbani kwake eneo la Ilala Mtaa wa Tabora na Kilwa jijini Dar es Salaam na kumjulia hali, kisha kuzungumza naye kuhusu harakati za uhuru wa Tanzania Bara.Akizungumzia harakati za uhuru, Mwasaburi ambaye anaonekana mwenye nguvu tofauti na umri wake huo, anafahamu mambo mengi ya harakati za kuikomboa Tanganyika wakati huo, na kuanzishwa kwa chama tawala cha wakati huo cha Tanzania African National Union TANU.Kwa wasiomfahamu, Mwasaburi ni mke wa pili wa marehemu Aziz Ally aliyekuwa mmoja wa watu maarufu na wenyeji wa jiji la Dar es Salaam enzi hizo, ambaye alijaliwa kuwa na watoto wakiwemo kina Dossa Aziz na Abdu Sykes.Hao walikuwa marafiki wa Mwalimu Julius Nyerere, waliompokea jijini humo na kuishi naye eneo la Magomeni Kota, ambako walikuwa wakipanga jinsi ya kuikomboa Tanganyika.Akizungumzia hali ilivyokuwa kabla ya uhuru, baada ya uhuru na sasa, Mwasaburi alisema, Wakati wa mkoloni ilikuwa ni amri za kikoloni tu na tulitawaliwa vibaya na kutekeleza ya wazungu, ndio maana Nyerere aliona sio sawa, akaanzisha harakati za uhuru na mimi nikamsaidia tukajikomboa, leo bado nchi iko salama, tuna kila sababu ya kumshukuru Mungu kuendelea kupata marais wanaodumisha uhuru.Alisema wakati wa harakati za uhuru, wanawake wengi hawakuwa wamesoma, na familia zilijikita zaidi kuwafundisha dini watoto wao hususan wa kike. Kwamba hiyo ilikuwa changamoto kwa wanawake wengi, kutoshiriki kwenye harakati za ukombozi, kwa kuwa jamii iliwaona ni watu wa kukaa nyumbani.Mimi niliolewa nikiwa mdogo mwenye umri wa miaka 15, tulijaliwa watoto wanne na mume wangu alifariki nikiwa na miaka 25, wakati huo Nyerere alikuwa akifika Mtaa wa Gerezani kwa kina Dossa na Abdu ambapo alikuwa akiwaeleza nia yake ya kutaka kuikomboa nchi kutoka kwa wakoloni,alisema Mwasaburi na kuongeza... Nyerere alipokuja kwa kina Dossa, rafiki zake, aliniona akawa ananipenda kwa vile nilikuwa mtundu, akauliza nimesoma nikamwambia nilisoma tu Kurani, ndipo akanisomesha pale Anautoglou lugha ya Kiswahili na Kiingereza,alisema Mwasaburi.Alisema Nyerere ndiye aliyekuwa akimlipia ada na kukagua maendeleo yake na alipomaliza, alishiriki rasmi kwenye mikutano aliyokuwa akifanya Nyerere.  <topic>: KITAIFA 